Projektni natječaj za izradu idejnog rješenja za izgradnju Dječjeg vrtića Sloboština

**PITANJA NATJECATELJA**

**­­­­­­­­­­­**

**GRUPA PITANJA 1.**

1.Kod izračuna visine investicijske vrijednosti DV Sloboština (4.326.633,00 € bez PDV-a) koja je jedinična cijena građenja primijenjena na zatvorenu bruto površinu programiranu sa oko 2.200. m²?

ODGOVOR:

Za izračun vrijednosti investicije korištena je programska okvirna srednja vrijednost sukladno investicijskim pokazateljima građenja za 2022. godinu.

2. Kod izračuna visine investicijske vrijednosti DV Sloboština koja je jedinična cijena građenja primijenjena na trijemove i natkrivene terase programirane sa oko 250 m²?

ODGOVOR:

Na trijemove je primijenjena programska okvirna srednja vrijednost sukladno investicijskim pokazateljima građenja za 2022. godinu. Natkrivene terase nisu uključene u zbroj površine.

3. Kod izračuna visine investicijske vrijednosti DV Sloboština koja je cijena građenja primijenjena na podzemni parking za 15 automobila koji Program natječaja omogućava?

ODGOVOR:

Podzemni parking nije uključen u investicijsku vrijednost, a nije uključen niti u obračun površine.

4. Kod izračuna visine investicijske vrijednosti DV Sloboština koja je jedinična cijena opremanja primijenjena na programirane funkcionalne prostore vrtića od oko 1500 m²?

ODGOVOR:

Za opremanje je primijenjena jedinična cijena opremanja od 200 €/m², kao okvirna srednja vrijednost. Ta cijena je primijenjena na ukupnu površinu od 2.269 m².

5. Kod izračuna visine investicijske vrijednosti DV Sloboština koja je jedinična cijena uređenja okoliša (koji uključuje park, dječja igrališta, parking, ograde i ulaze) u ukupnoj površini od oko 3.550 m² ?

ODGOVOR:

Za opremanje je primijenjena jedinična cijena uređenja okoliša (igrališta, prometne i pješačke površine) od 200 €/m², kao okvirna srednja vrijednost. Ta cijena je primijenjena na površinu od 1.200 m². Ostatak površine su zelene površine druge investicijske vrijednosti.

6. Kod izračuna visine investicijske vrijednosti DV Sloboština koji trošak je predviđen za infrastrukturne priključke?

ODGOVOR:

Trošak za infrastrukturne priključke je sadržan unutar procijenjene vrijednosti izgradnje prema m².

7. Pokaže li se investicijska vrijednosti DV Sloboština veća od 4.326.633,00 € zbog porasta troškova rada i materijala hoće li biti revalorizirani iznosi nagrada i ostalih troškova organizacije Natječaja?

ODGOVOR:

Natječaj se provodi sukladno Zakonu o javnoj nabavi s nepromjenjivom cijenom, te pravima i obvezama svih sudionika prema Zakonu o obveznim odnosima.

8. Pokaže li se investicijska vrijednost DV Sloboština veća od 4.326.633,00 € zbog porasta troškova rada i materijala hoće li biti revalorizirana usluga izrade projektno-tehničke dokumentacije (211.131,52 € neto bez PDV-a) ?

ODGOVOR:

Natječaj se provodi sukladno Zakonu o javnoj nabavi s nepromjenjivom cijenom, Naručitelja i Provoditelja prema Zakonu o obveznim odnosima.

9. Da li će u Ugovoru o usluzi izrade projektno-tehničke dokumentacije za izgradnju DV Sloboština biti klauzula o usklađenju cijene usluga izrade projektno-tehničke dokumentacije s inflacijom?

ODGOVOR:

Ne, nije propisano Zakonom o javnoj nabavi.

10. Može li se pretpostaviti da će inflatorno usklađenje biti zasnovano na podacima DZZS?

ODGOVOR:

Prema zakonskim okvirima RH.

11. Može li se pretpostaviti da će inflatorno usklađenje biti zasnovano i na indeksu porasta cijena (HICP - Harmonised Indices of Consumer Prices  – monthly data) koje objavljuje EUROSTAT, a koristi HNB?

ODGOVOR:

Prema zakonskim okvirima RH.

12. Predsjednica OS Iskra Filipović je partner u tvrtki Njirić+arhitekti (<http://www.njiric.com/people/partners>) i dugogodišnja koautorica i suradnica Prof. Hrvoja Njirića. Upravo se izvodi stambeni kompleks Franc (<https://www.journal.hr/lifestyle/interijeri/poslovno-stambeni-kompleks-trg-francuske-republike-franc/>) u kojem s koautorom Prof. Hrvojem Njirićem vrši projektantski nadzor. Može li Prof. Hrvoje Njirić sudjelovati na natječaju za DV Sloboština?

ODGOVOR:

Ne, sukladno uvjetima natječaja, točka1.7.

13. Može li Irma Šmuc,  junior partner ureda Njirić+arhitekti (<http://www.njiric.com/people/partners>) sudjelovati na natječaju za DV Sloboština?

ODGOVOR:

Ne, sukladno uvjetima natječaja, točka1.7.

14. Gdje smjestiti kratkotrajni parking roditelja tj. gdje je tzv. drop off zona? Npr. u vrtiću Brezovica je drop off zona bila programirana sa 3 pm. Može li se drop off zona planirati između parcele vrtića i ulice?

ODGOVOR:

Navedeno je moguće predložiti uz postojeći koridor Ulice Milutina Milanovića. Predmetni kratkotrajni parking se ne uključuje u izračun obveznog broja PGM na čestici.

15. Program natječaja na str 17: Preferira… povezivanje skupnih jedinica kružno oko komunikacija : Znači li to da jedinice mogu biti orijentirane na sve strane. Mogu li skupne jedinice  biti orijentirane na zapad i na sjever?

ODGOVOR:

Ne, u skladu s Programom trebaju biti orijentirane na jug, eventualno jugoistok.

16. Program natječaja propisuje ukupno 17 PGM: 15 PM za djelatnike,1PM za službeno vozilo i 1GM za automobil za prijevoz hrane. Da li je Ocjenjivačkom sudu prihvatljivo smanjenje broja PGM do minimalno dopuštenog prema GUPu?

ODGOVOR:

Nije prihvatljivo.

17. Hoće li OS eliminirati rad koji ima manje od zadanog broja PGM, npr. 14?

ODGOVOR:

Eliminirat će se radovi koji imaju broj PGM manje od zadanog broja.

18. Koliko bicikala treba smjestiti na parcelu?

ODGOVOR:

Pravilnikom o biciklističkoj infrastrukturi (NN 28/16) nije definiran minimalni kapacitet biciklističke površine za objekt predškolskog odgoja, ali se može primijeniti normativ za obrazovnu ustanovu (2 parkirališna mjesta za bicikl na 5 zaposlenih). S obzirom na predviđene kapacitete, predlažemo planirati najmanje 10 parkirališnih mjesta za bicikle sukladno članku 60. Pravilnika, te moraju biti opremljena napravom za parkiranje sukladno članku 59. st. 2. Pravilnika.

19. Program predviđa 60% od neto površina programiranih prostorija za komunikacije i zidove. Hoće li OS posebno pozitivno valorizirati rješenja čija bruto površina bude manja od najmanje zadane bruto površine?

ODGOVOR:

Nije presudno, ovisno je o projektnom rješenju. Rješenja će se valorizirati sukladno točki VII. Kriterijima za analizu i ocjenu natječajnih radova.

20. Program natječaja kaže: Parkirališna mjesta … moguće je predvidjeti … ispod objekata u podzemnoj etaži… U excell tablici (SUM¬\_dv¬\_sloboština) ne postoji adekvatna rubrika. Gdje iskazati tu površinu?

ODGOVOR:

U tablici površina dodana je rubrika oznake 8. Podzemna garaža, te je dopunjen i CAD predložak za iskaz površina.

21. U excell tablici ne postoji rubrika za iskaz površine trijemova i natkrivenih terasa koji su zadani programom u veličini 250 m². Gdje iskazati tu površinu?

ODGOVOR:

Rubrika za iskaz površina trijemova i natkrivenih terasa nalazi se u tablici SUM\_dv\_slobostina.xls (točke 1.4, 2.4 i 7.1).

22. U excell tablici ne postoji rubrika za iskaz površine krovnih vrtova i igrališta za jedinice na katu. Gdje iskazati tu površinu?

ODGOVOR:

Krovni vrtovi su u Programu spomenuti u točki 1.5. Oblikovanje građevina kao jedan od elemenata prilagodbe klimatskim promjenama i nisu u sklopu korisnih površina, te se kao takve ne iskazuju u tablici.

Sva igrališta za djecu, osim natkrivenih terasa, moraju biti smještena na prirodnom terenu.

23. Hoće li exell tablica biti dopunjena površinama podzemnog parkinga, natkrivenih terasa i krovnih vrtova i igrališta?

ODGOVOR:

U tablici površina dodana je rubrika oznake 8. Podzemna garaža, te je dopunjen i CAD predložak za iskaz površina.

Površine natkrivenih terasa se nalaze u tablici SUM\_dv\_slobostina.xls (točke 1.4, 2.4 i 7.1).

Sva igrališta za djecu, osim natkrivenih terasa, moraju biti smještena na prirodnom terenu.

24. Može li Ocjenjivački sud razmatrati ekonomičnost i održivost rješenja ne bude li imao cjelovit prikaz projektiranih površina?

ODGOVOR:

Ukoliko se natječajni rad preda u skladu s točkom VIII. Oprema natječajnog rada, Ocjenjivački sud će imati cjeloviti prikaz projektiranih površina.

25. Treba li natkriti rampu za podzemni parking zbog vjerojatnog previsokog nivoa uspora kanalizacije?

ODGOVOR:

Natkrivanje rampe ovisi o predloženom projektnom rješenju, a nagib treba biti u skladu s važećom regulativom.

26. Treba li predvidjeti mehaničku ventilaciju podzemnog parkinga?

ODGOVOR:

Ventilacija se treba predvidjeti u skladu s važećom zakonskom regulativom.

27. Program na str 16  kaže:  iznimno je bitno voditi računa o trenutačnoj gospodarskoj situaciji, te postići optimalnu sinergiju između valorizirane arhitekture, funkcionalnosti zgrade, jednostavnosti i ekonomičnosti gradnje… Koliko je parking u podzemnoj etaži usklađen s gore opisanim prioritetom?

ODGOVOR:

Usklađenost s navedenim prioritetima ovisi o projektnom rješenju.

28. Koja je najmanja prihvatljiva veličina kabine dizala?

ODGOVOR:

Veličina kabine dizala se treba predvidjeti u skladu s važećom zakonskom regulativom.

29. Da li je dizalo s kabinom 110x140 cm prihvatljivo?

ODGOVOR:

Veličina kabine dizala se treba predvidjeti u skladu s važećom zakonskom regulativom.

30. Molimo objašnjenje uputa iznesenih na str.18 Programa natječaja koje nam se čine nejasne:uz PVN predvidjeti kabinet za senzomotoriku; Kabinet za senzomotoriku predvidjeti uz sobe dnevnog boravka; Prostor za istraživanje svjetla i sjene predvidjeti uz sobe dnevnog boravka.Gdje smjesti Kabinet za senzomotoriku i Prostor za istraživanje svjetla i sjene?Što je dnevni boravak, inače nespomenut u Programu?

ODGOVOR:

Kabinet za senzomotoriku i prostor za istraživanje svjetla i sjene potrebno je predvidjeti uz PVN.

Dnevni boravak je prostor opisan u točki 2.3. Prostorni sklopovi Programa natječaja.

**GRUPA PITANJA 2.**

1.Molimo Vas za informaciju u vezi kolnog pristupa/ ulaza na građevnu česticu koja je predmet natječaja. Zanima nas, ako kolni ulaz osiguramo s istočne ili zapadne strane parcele, ali izvan granica građevne čestice koja je predmet obuhvata natječaja, dali smo time prekršili propisan program natječaja te smo automatski diskvalificirani? Naime, u urbanistično tehničkim uvjetima vidljiv je kolni prilaz sa istočne i zapadne strane parcele gdje bi se mogla riješiti zahtjevana parkirna mjesta bez preinaka u sadašnjem ustroju ulice Milutina Milankovića. Unaprijed hvala za odgovor.

ODGOVOR:

Na karti B4 Urbanističko-tehnički uvjeti prikazani su mogući kolni i pješački pristup na česticu koji je isključivo s Ulice Milutina Milankovića. Nije moguće planirati pristup s istočne ili zapadne strane parcele.

Parkirališna mjesta potrebno je smjestiti isključivo na čestici dječjeg vrtića, a moguće ih je predvidjeti u podzemnoj etaži.

**GRUPA PITANJA 3.**

1.Da li je moguće predvidjeti programom zadana parkirališna mjesta u sklopu uličnog koridora, a unutar građevinske parcele vrtića?

ODGOVOR:

Zadana parkirališna mjesta nije moguće predvidjeti u sklopu uličnog koridora.

2. U postupku prijave na natječaj potrebno je popuniti informacije o zaposlenju autora. Da li svaki od autora treba imati službeno radno mjesto zaposlenja da bi sudjelovao u natječaju?

ODGOVOR:

Bitno je da jedan autor ima pravnu osobnost.

3. Da li autori iste radne skupine moraju biti zaposleni u istoj firmi/uredu?

ODGOVOR:

Autori iste radne skupine ne moraju biti zaposleni u istoj tvrtki/uredu.

**GRUPA PITANJA 4.**

1.Da li je moguće dobiti granice obuhvata i zonu smještaja građevine u digitalnom obliku, tj. na priloženoj geodetskoj podlozi?

ODGOVOR:

Tražena podloga se dostavlja uz ove odgovore na pitanja.

**GRUPA PITANJA 5.**

1.Možemo li dobiti dwg podlogu sa jasnom granicom građevinskog obuhvata?

ODGOVOR:

Tražena podloga se dostavlja uz ove odgovore na pitanja.

2. Da li je moguće konzolno izaći izvan gabarita građevne čestice u etaži +1?

ODGOVOR:

Nije moguće.

3. Da li je dozvoljeno terasu prizemlja smjestiti izvan građevne čestice građevine?

ODGOVOR:

Nije dozvoljeno.

4. Da li mogu biti otvoreni sadržaji na krovu koji doprinose funkciji vrtića? Da li je moguće izaći sa stubištem na krov kao nekom laganom konstrukcijom , ili sa vanjskim stubištem  doći do etaže krova ?

ODGOVOR:

Krovni sadržaji su u Programu spomenuti u točki 1.5. Oblikovanje građevina kao jedan od elemenata prilagodbe klimatskim promjenama.

Sva igrališta za djecu, osim natkrivenih terasa, moraju biti smještena na prirodnom terenu.

Izlazak stubišta na krov, vanjska stubišta i sl. su dio projektnog rješenja natječajnog rada.